**Παναγιώτα (Τέτη) Νικολοπούλου**

H Τέτη Νικολοπούλου (1966), είναι χορεύτρια, δασκάλα χορού και Φυσικής Αγωγής και χορογράφος. Είναι απόφοιτη του Τμήματος Φυσικής Αγωγής και Αθλητισμού Αθήνας /ΤΕΦΑΑ (Μaster Φ.Α και διδακτορικό (PhD) με θέμα τις πρακτικές Somatics) και απόφοιτη της Επαγγελματικής Σχολής χορού Νίκης Κονταξάκη. Η διδακτορική της διατριβή (2020) έχει τίτλο: *Ο αυτοσχεδιασμός με επαφή (contact improvisation) στην Ελλάδα ως σωματοποιημένη πρακτική: ιστορία, ιδεολογία και καλλιτεχνική δημιουργία.* Έχει παρακολουθήσει εντατικά σεμινάρια χορού στα Movement research, Merce Cunningham, Paul Taylor και Alvin Aily Studios στη N.Yόρκη και στο Laban Centre, Λονδίνο. Έχει παρακολουθήσει σεμινάρια στην Ελλάδα πάνω στις Release τεχνικές και τον αυτοσχεδιασμό με τους David Zabrano, Thomas Mettler, Gwen Welliver, Maxine Heppner, Μαρία Ανθιμίδου, Χοροθέατρο Ροές, Αλίκη Καζούρη, Μιχάλη Ναλμπάντη, Αποστολία Παπαδαμάκη, Αγγέλα Λύρα, Κων/νο Μίχο κ.ά. Στο Αxis Syllabus έχει παρακολουθήσει μαθήματα από τους Frey Faust, Baris Μihci, Matt Smith και Tίμο Ζέχα. Στο contact improvisation (CI) έχει παρακολουθήσει σεμινάρια με τους Nancy Stark Smith, Nitta Little, Daniel Lepkoff, Benno Voorham, Αnn Cooper Albright, Bastion Auber, Charlie Morissey ενώ από το 2000 έως το 2017 εκπαιδεύτηκε συστηματικά στο CI από την Χριστίνα Κλεισιούνη. Το 2007 παρακολούθησε στην Pensylvania, ΗΠΑ, το συνέδριο και σεμινάριο CI 36, για τα 36 χρόνια του contact improvisation. Έχει παρακολουθήσει μαθήματα Feldenkrais technique με την Ulrique Hasbach Doussis και Body Mind Centering με την Τατιάνα Λοβέρδου. Το 1992 βραβεύτηκε στους διαγωνισμούς Ραλλούς Μάνου και ΕΟΤ για τη χορογραφία της Προκατάληψη ενώ το 2005 και το 2007 επιχορηγήθηκε για τη δουλειά της από το ΥΠΠΟ. Το 2000 ταξίδεψε στο Capo Verde για να παρουσιάσει το solo της *Αποδοχή* μαζί με ένα ντουέτο του Ερμή Μαλκότση και Δημήτρη Σωτηρίου, σε οργάνωση Ζωής Χατζιδάκη. Το 2004 παρουσίασε τη χορογραφία της *Eros* στα Δρώμενα του Δήμου Αθηναίων για τους Ολυμπιακούς Αγώνες στην Αθήνα.

Η δουλειά της χαρακτηρίζεται από την ολιστική προσέγγιση, τον διαλογισμό, τη βιωματική ανατομία, τις πρακτικές somatics (πρακτικές ενοποίησης και αφύπνισης όπως ideokinesis, body awereness, contact improvisation κ.ά) και την έρευνα. Έχει χορογραφήσει πάνω από 30 παραστάσεις και έχει συμμετάσχει σε φεστιβάλ (Σωματείο Ελλήνων χορογράφων, Ακροποδητί, Capo Verde, Athens Video Dance Festival, International improdance festival/ Κωνσταντινούπολη), σε πλατφόρμες χορού (ΣΕΧ-Μέγαρο μουσικής/ Μ. Κακογιάννης) και εκθέσεις (Rooms, Gallery Καππάτος, Μουσείο Ακρόπολη, Cheap Art/ back to Athens). Έχει χορογραφήσει για παιδικά μουσικοθεατρικά (Είκασμα, Αφρός), για το σινεμά (Τάκης Σπυριδάκης), για μουσικούς (Πυξ-Λαξ), για το θέατρο (Βασίλης Παπαλαζάρου, Πηνελόπη Πιτσούλη, Χρύσα Αποστολάτου, Στρ. Τζόρτζογλου, Αγγ. Γκιργκινούδη). Ως χορεύτρια έχει συνεργαστεί με χορογράφους όπως Ντ. Καλεθριανού, Αγγ. Λύρα, Ντ. Μητροπούλου, Maxine Heppner, Χρ. Κλεισιούνη, Τίμος Ζέχας, Βικτωρία Νούμτα, Νατάσσα Αβρά, κ.ά. Το 2013 συνεργάστηκε με καλλιτέχνες και συλλογικότητες για τη δημιουργία έργου στις παράλληλες δράσεις στη Biennale Αθήνας (Ελένη Τζιρτζιλάκη, Παναγιώτης Ανδρονικίδης). To 2015 έδωσε μάθημα contact improvisation στο 1ο Διεθνές Συνέδριου Χορού που έγινε στην Αθήνα (*Copy paste*). Επίσης το 2015, έγραψε τη Φιλοσοφία και τους Άξονες για την εκπόνηση των Προγραμμάτων και Οδηγών Σπουδών του Χορού για τα Καλλιτεχνικά Λύκεια και εκπόνησε τον Οδηγό Σπουδών για τη διδασκαλία του Σύγχρονου- Δημιουργικού χορού στα Καλλιτεχνικά Γυμνάσια.

Έχει γράψει ελληνικά και διεθνή άρθρα, τα οποία έχουν δημοσιευτεί σε περιοδικά με κριτές, τα οποία αφορούν τον αυτοσχεδιασμό στην Ελλάδα και το contact improvisation στην Ελλάδα. Διδάσκει δημιουργικό χορό σε παιδιά και ενήλικες και ανθρώπους τρίτης ηλικίας και έχει δημιουργήσει μαζί με τη Νατάσσα Ζούκα, ένα μάθημα για παιδιά και γονείς, το Family dance. Έχει διδάξει contact improvisation στην Επαγγελματική Σχολή Χορού *Ακτίνα* σε τακτικό μάθημα, ενώ διδάσκει την πρακτική ως guest teacher στις Επαγγελματικές Σχολές *Χορός* της Μάρως Γρηγορίου και στη Σχολή της Άννας Πέτροβα- Μάρως Μαρμαρινού και στο Στούντιο Κινητήρας. Οργανώνει μαζί με άλλους δασκάλους της πρακτικής μηνιαίες συναντήσεις (jams) στην Αθήνα. Το 2019, δίδαξε, ως φιλοξενούμενη δασκάλα, contact improvisation στο διεθνές φεστιβάλ της πρακτικής στο Freiburg, ενώ το 2022 δίδαξε την τεχνική στο Jam of Arts στην Χαλκιδική και στην κοινότητα CI στο Bristol στην Αγγλία. Διδάσκει χορό και contact improvisation σε ιδιωτικές σχολές χορού και δίνει ομιλίες σε συνέδρια και σεμινάρια. Το 2017 και 2018 ήταν μέλος της επιτροπής εξετάσεων για την εισαγωγή των παιδιών στα Καλλιτεχνικά Γυμνάσια Κερατσινίου και Περιστερίου.

Από το 2017, οπότε και επαναλειτούργησε ο θεσμός των επιχορηγήσεων του ΥΠΠΟΑ, επιχορηγείται κάθε χρόνο για τις δουλειές της ενώ έχει πάρει πολύ καλές κριτικές από το κοινό και τον Τύπο. Επίσης, τα τελευταία δυο χρόνια έχει οργανώσει εργαστήρι έρευνας και εκπαίδευσης χορευτών πάνω στις σωματοποιημένες πρακτικές, το οποίο παρέχει δωρεάν σε συνεργασία με τον Τίμο Ζέχα.

**Χορογραφίες**: Μεταξύ άλλων, η Τέτη Νικολοπούλου από το 2010 και μετά έχει χορογραφήσει τις παραστάσεις *Κόμποι, Isolated, present bodies, Meet me there, Συνάντησέ με εκεί, Άπειροι, Δώρο, Διαρκώς με ταράζεις* και τις performance μικρής διάρκειας στην Τεχνόπολη/ Αθήνα, *Knock Knock Knock* και *Ήπειρος* μια. Έχει χορέψει αυτοσχεδιασμό και έχει συνθέσει στη στιγμή στις παραστάσεις *Η λήθη του σώματος* και *Χώρος στον χρόνο*, ενώ το 2011 χόρεψε με άλλους χορευτές contact improvisation στον προαύλιο χώρο του Μουσείου της Ακρόπολης. Το 2020 συνεργάστηκε με την πολυπολιτισμική και συνεργατική θεατρική ομάδα Vice versa, κάνοντας την επιμέλεια κίνησης στην παράσταση τους *η Κουζίνα*, σε σκηνοθεσία Αγγελικής Γκιργκινούδη. Η παράσταση φιλοξενήθηκε στο φεστιβάλ της Ρεματιάς στο Χαλάνδρι, Αθήνα. Επίσης το 2019-20 συνεργάστηκε με τον Λάμπρο Γιώτη και δίδαξε κίνηση στην ομάδα Playback-Παλμός.